KIRJALLINEN KYSYMYS P-0225/01 esittäjä(t): Rosemarie Müller (PSE) komissiolle. Antibioottien liiallinen käyttö maataloudessa ja vastustuskyvyn muodostuminen.



Virallinen lehti nro 261 E , 18/09/2001 s. 0067 - 0068



KIRJALLINEN KYSYMYS P-0225/01 esittäjä(t): Rosemarie Müller (PSE) komissiolle (29. tammikuuta 2001) Aihe: Antibioottien liiallinen käyttö maataloudessa ja vastustuskyvyn muodostuminen Tiedotusvälineissä raportoitiin äskettäin antibiooteista (erityisesti atsolit), joita käytetään suuressa määrin maataloudessa ja jotka voivat aiheuttaa helposti vastustuskyvyn muodostumista, joka voi vaarantaa antibioottien tehon ihmisten hoidon yhteydessä. Voiko komissio vastata seuraaviin kysymyksiin: 1. Vaarantaako nopeutettu vastustuskyvyn muodostuminen, joka johtuu antibioottien liiallisesta käytöstä maataloudessa, ihmisten hoitoon käytettyjen antibioottien tehon? 2. Onko mahdollista vähentää voimakkaasti antibioottien käyttöä maataloudessa? 3. Onko komission mielestä ryhdyttävä lainsäädännöllisiin toimiin tällä alalla? David Byrnen vastaus komission puolesta (30. maaliskuuta 2001) Vastustuskyvyn kehittyminen antibiooteille on monimutkainen asiakokonaisuus, jonka käsittely edellyttää koordinointitoimia useilla niin lainsäädäntöön liittyvillä kuin sen ulkopuolisilla aloilla ihmisille tarkoitettujen lääkkeiden, eläinten hyvinvoinnin, terveyden ja ravitsemuksen sekä kasvien terveyden osalta. Antibioottien epäasianmukainen käyttö (myös tuotantoeläimillä) voi hyvinkin lisätä tai nopeuttaa ihmiselle vaarallisten patogeenisten bakteerien vastustuskykyä. Tästä syystä kaikkien ihmisten tai eläinten lääkinnässä terapeuttisiin tarkoituksiin käytettävien tai mahdollisesti käytettävien antibioottien käyttö kasvunedistäjinä on kielletty. Alan toimivaltaiset elimet, kuten kansainvälinen eläintautivirasto (OIE), Maailman terveysjärjestö (WHO) ja kansalliset viranomaiset, ovat laajalti kannustaneet varovaisuuteen antimikrobilääkkeiden käytössä. Vastustuskyvyn seurantaohjelmia otetaan käyttöön tutkimaan ja ohjaamaan tällaisen politiikan vaikutusta. Komissio katsoo tieteellisen ohjauskomitean 28. toukokuuta 1999 mikrobilääkeresistenssistä antaman lausunnon päätelmien linjoilla, että antibioottien käyttöä pitäisi voida vähentää vielä enemmän ihmisten ja eläinten lääkinnässä, eläintenkasvatuksessa sekä kasviensuojelussa. Joillakin aloilla parantuneet hygieniaolot ja uusien rokotteiden kehittäminen ovatkin jo vähentäneet antibioottien tarvetta. Antibioottiresistenssiä koskevien toimien olisi oltava osa laajempaa strategiaa. Tällaista strategiaa koskeva komission tiedonanto esitetään myöhemmin tänä vuonna. Strategiaan sisältyy mahdollisia uutta lainsäädäntöä koskevia ehdotuksia esimerkiksi niiden antibioottien poistamiseksi vaiheittain käytöstä, joita käytetään yhä tuotantoeläinten kasvunedistäjinä. Antibioottien poistaminen käytöstä on suunniteltava hyvin ja sitä on koordinoitava, koska äkkinäiset toimet saattavat vaikuttaa kielteisesti eläinten terveyteen. Tällaisten antibioottien korvaamisen edellytyksenä on samalla myös vaihtoehtojen käytettävyys, jotta voidaan välttää mahdollista ylenmääräistä lääkemääräysten antamista ja lääkkeiden kiellettyä käyttöä sekä epäasianmukaisten korvikkeiden käytöstä aiheutuvia ympäristöongelmia. Ehdotus esitetään mahdollisesti kuluvan vuoden aikana.